GULF จ่ายไฟโซลาร์ฟาร์มเวียดนาม “TTCIZ-01” 68.8MW เล็ง COD “TTCIZ-02” อีก 50MW พ.ค.นี้
GULF จ่ายไฟโซลาร์ฟาร์มเวียดนาม "TTCIZ-01" 68.8MW เล็ง COD "TTCIZ-02" อีก 50MW พ.ค.นี้
15 มี.ค. 2562

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ระบุว่า  TTC Green Energy Investment Joint Stock Company ซึ่งเป็นกิจการร่วมค้าที่บริษัทฯ ถือหุ้นทางอ้อมผ่าน Gulf International Holding Pte. Ltd. อยู่ร้อยละ 49 และเป็นผู้ดำเนินโครงการโรงไฟฟ้าพลังงานแสงอาทิตย์ TTCIZ-01 ในประเทศเวียดนาม ได้ดำเนินการจ่ายไฟฟ้าเข้าระบบให้แก่การไฟฟ้าเวียดนาม (Vietnam Electricity หรือ EVN) เรียบร้อยแล้ว ทั้งนี้ บริษัทฯ เพิ่งได้รับแจ้งจาก EVN ว่า วันที่ได้เปิดดำเนินการเชิงพาณิชย์คือวันที่ 6 มี.ค.2562
สำหรับ TTCIZ-01 มีกำลังการผลิตไฟฟ้าติดตั้ง 68.8 เมกะวัตต์ มูลค่าโครงการประมาณ 65 ล้านดอลลาร์สหรัฐ และมีสัญญาซื้อขายไฟฟ้ากับ EVN เป็นระยะเวลา 20 ปี โดยได้รับอัตราการรับซื้อไฟฟ้าที่ 9.35 เซนต์สหรัฐต่อกิโลวัตต์-ชั่วโมง โดย TTCIZ-01 นับเป็นโครงการโรงไฟฟ้าแห่งแรกของบริษัทฯ ได้เข้าลงทุนในประเทศเวียดนามที่ได้เปิดดำเนินการเชิงพาณิชย์
ส่วนโครงการที่ 2 ได้แก่ TTCIZ-02 ซึ่งบริษัทฯ ลงทุนทางอ้อมในสัดส่วนร้อยละ 90 นั้น มีกำลังผลิตไฟฟ้าติดตั้ง 50 เมกะวัตต์ และมีสัญญาซื้อขายฟ้ากับ EVN ตามเงื่อนไขเดียวกับ TTCIZ-01 ซึ่งปัจจุบันมีความคืบหน้าในการก่อสร้างเป็นไปตามแผนงาน และคาดว่าจะสามารถเปิดดำเนินการเชิงพาณิชย์ได้ตามกำหนดประมาณเดือนพ.ค.2562